בס"ד

**נוהל המכללה בנוגע לתנאי העסקת עובדי מינהל**

**(החל משנת הלימודים תשפ"ג-ספטמבר 2022)**

**1. מבוא והגדרות**

1.1 מבוא - במרוצת השנים נתגבש נוהג פנים-ארגוני לפיו המכללה נותנת לעובדי המינהל הטבות סוציאליות החורגות מדיני העבודה החלים עליה, וכל זאת על מנת לחזק את מעמדם ולשפר את רווחתם (להלן בהתאמה: **"נוהג הטבות עובדי המינהל"**; **"הטבות עובדי המינהל"**)

1.2 תכלית - נוהל זה נועד לעגן ולשקף את מסכת הטבות עובדי המינהל העדכנית על מנת לשדרג ולחזק את מעמדם וזכויותיהם האישיות.

1.3 כללי - נוסח נוהל זה מופנה לעובדות ולעובדי מינהל כאחד וניסוחו בלשון זכר נעשה מטעמי נוחיות בלבד.

1.4 הגדרות - למונח הבא תהיה נודעת המשמעות הבאה, בכל דבר ועניין הנוגע לצורך פרשנות נוהל זה ויישומו:

**ותק במכללה -** ותק עובד המינהל בפועל כעובד שכיר של המכללה (החל ממועד תחילת העסקתו ואילך בלבד).

1.5 שינוי - המכללה תהיה רשאית לשנות נוהל זה, מעת לעת, לאחר התייעצות עם ועד עובדי המינהל ומתן הודעה בכתב על כך לעובדי המינהל הרלוונטיים.

**2. היקף תחולה**

2.1 נוהל זה יחול אך ורק על עובדי המינהל המועסקים במישרין על-ידי המכללה כעובדים שכירים (לרבות: עובדי מינהל חדשים שייקלטו לאחר מועד חתימתו) (לעיל ולהלן: **"עובדי המינהל"**).

2.2 יחד עם זאת, מובהר ומוסכם במפורש בהקשר זה כדלקמן:

2.2.1 נוהל זה ממצה סופית ובלעדית את נוהג הטבות עובדי המינהל, ולפיכך, החל משנת הלימודים תשפ"ג ואילך, לא יהיה תוקף להטבות עובדי המינהל, בין מכוח נוהג ובין מכל מקור אחר, אלא אם כן עוגנו במסגרתו במפורש.

2.2.2 אין בנוהל זה בכדי לגרום לתחולת הסכמים קיבוציים, מכל מין וסוג, על המכללה או על עובדי המינהל, במישרין או בעקיפין.

**3. הטבות עובדי מינהל -פירוט**

3.1 **שכר עבודה**

שכר היסוד של עובד מינהל יהיה בהתאם למוסכם בינו לבין המכללה.

3.2 **שעות עבודה**

3.2.1 משרה מלאה - העסקת עובד מינהל במשרה מלאה תהיה במתכונת של חמישה ימי עבודה בשבוע (כשהתעריף השעתי מחושב על-פי תקן חודשי של 182 שעות עבודה).

3.2.2 משרת אם - עובדת מינהל המועסקת במשרה מלאה ושבחזקתה ילד אחד לפחות מתחת לגיל 12 תהיה זכאית להשלים 8 שעות עבודה יומיות בלבד ללא ניכוי שכר (רלוונטי לימי עבודה מלאים בלבד).

3.2.3 משרת עובד מבוגר - עובד מינהל מעל לגיל 55 המועסק במשרה מלאה יהיה זכאי להשלים 8 שעות עבודה יומיות בלבד ללא ניכוי שכר (רלוונטי לימי עבודה מלאים בלבד).

3.2.4 הפסקות - הפסקה יומית תהיה חצי שעה (במשרה מלאה) והיא תיכלל בשעות העבודה בתשלום.

3.2.5 ניכוי שעות חוסר - שעת חוסר ראשונה בכל חודש עבודה (שאינה היעדרות בתשלום) לא תנוכה משכר היסוד של עובד מינהל.

3.2.6 שעות נוספות - זכאות עובד לגמולי שעות נוספות תהיה מותנית בקבלת אישור לכך מראש על-ידי מנהל ממונה.

3.3 **חופשה שנתית**

3.3.1 חופשה שנתית - עובד מינהל יהיה זכאי לחופשה שנתית (קרי: לימי עבודה בתשלום) בהתאם לוותק במכללה כדלקמן (במונחי משרה מלאה):

|  |  |
| --- | --- |
| **ותק במכללה (בשנים)** | **חופשה שנתית** |
| **שלוש שנים ראשונות** | 12 |
| **שנים רביעית וחמישית** | 15 |
| **שנה שישית ואילך** | 22 |

3.3.2 לוח פעילות המכללה - ימי העבודה של עובדי מינהל וניצול ימי חופשתם האישית יותאמו ללוח פעילות המכללה כמפורט להלן:

|  |  |
| --- | --- |
| **המועד הרלוונטי** | **מעמד ארגוני** |
| **ראש השנה, יום כיפור, סוכות, שמחת תורה, פורים, פסח, שביעי של פסח, יום העצמאות, שבועות, וט' באב** | **המכללה סגורה**  (ללא ניכוי שכר) |
| **ערבי חג (ראש השנה; סוכות פסח ושבועות)** | **המכללה סגורה**  ניכוי חצי יום חופשה בגין כל יום עבודה בערב חג או בחול המועד |
| **ימי חול המועד (סוכות ופסח)** |
| **ימי צום (מלבד לט' באב) וכן ערב ט' באב** | **סיום עבודה בשעה 14:00**  (ללא ניכוי שכר) |
| **יום הזיכרון לחללי**  **מערכות ישראל** |
| **ימי איסרו חג** |
| **ימי חנוכה**  **(מלבד ימי לימודים)**  **שושן פורים** |

3.3.3 תקרת ימי חופשה - הצבירה האישית של עובד מינהל לא תעלה על 40 ימי חופשה.

3.4 **חופשה מיוחדת**

עובדי מינהל יהיו זכאים לתוספת ימי חופשה על חשבון המכללה לרגל האירועים האישיים הבאים:

|  |  |
| --- | --- |
| **האירוע האישי** | **תוספת ימי חופשה** |
| **חתונת העובד** | 3 |
| **חתונת ילד/ת העובד** | 1 |
| **בר/בת מצווה של ילד/ת עובד** |

3.5 **מחלה**

3.5.1 דמי מחלה - עובד מינהל יהיה זכאי לדמי מחלה מלאים החל מיום המחלה הראשון ואילך.

יחד עם זאת, המכללה שומרת על זכותה המלאה לבחון את המשך יישום הטבה זו (לרבות הגבלתה) בנסיבות חריגות לאחר מתן זכות טיעון לעובד הרלוונטי.

3.5.2 ימי הצהרה - בכל שנת עבודה קלנדרית מלאה עובד מינהל יהיה רשאי להיעדר מחמת מחלה עד יומיים (שלא ברציפות), ללא צורך בהצגת תעודות מחלה ("ימי הצהרה").

3.6 **דמי הבראה**

דמי הבראה לעובדי מינהל יחושבו על פי תעריף מטיב של 439 ₪ ליום הבראה (במונחי ברוטו נכון לספטמבר 2022) אשר יעודכן, מעת לעת, על- ידי המכללה.

3.7 **ביגוד**

עובד מינהל יהיה זכאי לדמי ביגוד שנתיים בסך של 2,150 ₪ (במונחי משרה מלאה ברוטו נכון לספטמבר 2022) אשר יעודכן, מעת לעת, על- ידי המכללה.

3.8 **קרן השתלמות**

3.8.1 הסדרת קרן השתלמות - כל עובד מינהל יהיה זכאי להסדרת קרן השתלמות לאחר השלמת ותק ארגוני של שנתיים;

3.8.2 שיעורי הפקדות מעסיק - שיעורי ההפקדות החודשיות לקרן השתלמות יהיו כדלקמן:

|  |  |  |
| --- | --- | --- |
| **ותק במכללה (בשנים)** | **חלק מעסיק** | **חלק עובד** |
| **מתחילת שנה שלישית** | 5.00% | 2.50% |
| **מתחילת שנה שישית** | 7.50% |

3.9 **השתלמויות מקצועיות**

3.9.1 מימון דמי חבר - המכללה תישא במימון דמי החבר של עובדי המינהל בעמותת "שחר און" (מלבד להשתתפות עצמית שנתית של 100 ₪ לכל עובד מינהל שתיגבה על-ידי המכללה כניכוי רשות משכר עבודתו); גובה ההשתתפות העצמית כאמור יעודכן על-ידי המכללה, מעת לעת, לאחר התייעצות עם ועד העובדים.

3.9.2 השתתפות בהשתלמויות מקצועיות - עובדי מינהל יוכלו להשתתף בהשתלמויות מקצועיות בימי חופשתם שיאושרו על-ידי המכללה (וככל הניתן, במהלך חופשות הלימודים).

3.10 **שונות**

3.10.1 מימון לימודים - המכללה תשתתף בעלויות לימודים אקדמיים של עובדי מינהל בהתאם לנוהל פנים-ארגוני שייקבע על ידה ועדכוניו מעת לעת.

3.10.2 הנחות בשכר לימוד - המכללה תעניק הטבות בשכר לימוד בגין לימודים במכללה לעובדי מינהל או בני משפחתם מדרגה ראשונה בהתאם לנוהל שייקבע על ידה ועדכוניו מעת לעת.